Folketing
2002-04-23

Jeg vil sige, at det jo er nemt nok at være optimist, når det er andres retssikkerhed, som skal bøde for det. Jeg må bede hr. Peter Christensen om at beslutte sig for, hvilket ben han vil stå på. Da Venstres ordfører holdt sit ordførerindlæg, var omdrejningspunktet, at man havde gennemført et skattestop, og at man derfor ikke havde brug for så mange vurderinger og ikke havde brug for så mange folk og en så omfattende organisation til at tage sig af vurderingerne. Men for lidt siden stod Venstres ordfører heroppe og sagde: Det bærende element er, at folk skal have den korrekte vurdering, hverken for lidt eller for meget. De to ting harmonerer altså ikke nødvendigvis med hinanden. Man kan ikke både sige, at vurderingerne skal være lavere, fordi folk ikke skal kunne komme til at betale mere i skat, og sige, at man samtidig vil fastholde, at vurderingene skal være korrekte. Venstres ordfører må altså finde ud, hvilket ben han vil stå på.